Document ID: 32013R0025

KOMISIJOS REGLAMENTAS (ES) Nr. 25/2013
2013 m. sausio 16 d.
kuriuo dėl maisto priedo kalio diacetato iš dalies keičiami Europos Parlamento ir Tarybos reglamento (EB) Nr. 1333/2008 II ir III priedai ir Komisijos Reglamento (ES) Nr. 231/2012 priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį, 14 straipsnį ir 30 straipsnio 5 dalį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
Reglamento (EB) Nr. 1333/2008 III priede nustatytas Sąjungos maisto priedų, leidžiamų naudoti maisto prieduose, maisto fermentuose, kvapiosiose medžiagose, maistingosiose medžiagose, sąrašas ir jų naudojimo sąlygos;
(3)
Komisijos reglamente (ES) Nr. 231/2012 nustatytos maisto priedų, išvardytų Reglamento (EB) Nr. 1333/2008 II ir III prieduose, specifikacijos (3);
(4)
šie sąrašai gali būti iš dalies keičiami pagal Reglamente (EB) Nr. 1331/2008 nurodytą procedūrą;
(5)
pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;
(6)
2010 m. rugsėjo 27 d. buvo pateiktas ir valstybėms narėms perduotas prašymas leisti naudoti kalio diacetatą kaip konservantą;
(7)
prašoma leisti naudoti kalio diacetatą kaip maisto priedo natrio diacetato E 262 (ii), slopinančio mikroorganizmų augimą, pakaitalą. Natrio diacetatą E 262 (ii) pakeitus kalio diacetatu gali sumažėti su maistu suvartojamas natrio kiekis;
(8)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kalio diacetatas yra ekvimolekulinis dviejų leidžiamų naudoti maisto priedų (kalio acetato E 261 ir acto rūgšties E 260) junginys. 1990 m. Maisto mokslinis komitetas įvertino pagal įvairias technologines paskirtis naudojamus maisto priedus. Rūgščių, bazių ir jų druskų vertinimai buvo atliekami remiantis išvardytais anijonais ir katijonais. Buvo atliekamas acto rūgšties (E 260), jos druskų, amonio, natrio, kalio ir kalcio acetatų ir diacetatų vertinimas. Komitetas nustatė visoms šioms medžiagoms bendrą leistiną paros dozę. Tai reiškia, kad jų naudojimas norimam technologiniam poveikiui pasiekti nekelia pavojaus sveikatai. Leidus naudoti kalio diacetatą pagal panašią paskirtį kaip ir kalio acetatą žmonių sveikatai poveikis nebus padarytas, todėl nebūtina prašyti Tarnybos pateikti nuomonę;
(9)
turėtų būti leista naudoti kalio diacetatą pagal tą pačią paskirtį kaip ir kalio acetatą. Todėl Reglamento (EB) Nr. 1333/2008 prieduose dabartinis priedo E 261 pavadinimas, t. y. „kalio acetatas“, turėtų būti pakeistas fraze „kalio acetatai“, aprėpiančia ir kalio acetatą ir kalio diacetatą;
(10)
į Reglamentą (ES) Nr. 231/2012 turėtų būti įtrauktos kalio diacetato specifikacijos. To reglamento priede numeris E 261 (ii) turėtų būti priskirtas kalio diacetatui, o dabartinis kalio acetato numeris „E 261“ turėtų būti pakeistas, vietoj jo nurodant numerį „E 261 (i)“. Toks numeracijos pakeitimas neturi įtakos ženklinimo reikalavimams, nustatytiems Reglamento (EB) Nr. 1333/2008 22 ir 23 straipsniuose;
(11)
laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (4), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti kalio diacetatą naudoti anksčiau, būtina nustatyti ankstesnę taikymo datą, susijusią su šiuo maisto priedu;
(12)
todėl reglamentai (EB) Nr. 1333/2008 ir (ES) Nr. 231/2012 turėtų būti atitinkamai iš dalies pakeisti;
(13)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II ir III priedai iš dalies keičiami pagal šio reglamento I priedą.
2 straipsnis
Reglamento (ES) Nr. 231/2012 priedas keičiamas pagal šio reglamento II priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. sausio 16 d.

Labels: 3
0
1
17